Inge Refshauge (DF), 1999-03-02:
Dansk Folkepartis holdning til dette fremsatte lovforslag nr. L 173 er der nok ikke nogen tvivl om.
Dette lovforslag er nummer to ud af tre i denne samling.
Denne gang er vi oppe på 3.907 personer.
Så vi er oppe på ca. 8.000 mennesker, og med et forslag mere kan vi nå de 12.000 i et folketingsår.
Vi ser ud af dette forslag, at somalierne nu er optaget, og dem vil vi helt sikkert se mange flere af fremover.
Af de ca. 10.000-12.000 somaliere, der opholder sig her i landet lige nu, når vi med familiesammenføring m.v. nok op på omkring 20.000-30.000 somaliere, der skal have dansk indfødsret; en gruppe, som overhovedet ikke kan integreres i det danske samfund.
I Dansk Folkeparti forstår vi ikke, at regering og Folketing tør blive ved.
Lyt dog til befolkningen i landet.
I lovforslaget, som ligger her, er der mennesker, som vi i Dansk Folkeparti gerne giver indfødsret, men der er til gengæld også mange ansøgere, som vi mener burde sendes hjem til deres respektive hjemlande igen.
Det er ikke rimeligt over for den danske befolkning, at vi bliver ved med at gøre vidt forskellige etniske grupper til nye danskere.
Vi må være langt mere kritiske for at undgå problemer på langt sigt.
Vi har gadebander i mange byer.
Sidste melding fra rigspolitiet er, at i 11 ud af 54 politikredse er der gadebander, der volder politiet hovedbrud.
Indrømmet, der er også danske unge med i disse bander, men en hel del er de såkaldte andengenerationsindvandrere, som politiet åbenbart står magtesløse over for.
Snyderi og bedrageri over for f.eks. Told og Skat hører til dagens orden.
Det viser de mange retssager, som politi og toldvæsen har foretaget i f.eks. pizzabarer og grønthandlerbutikker, som de såkaldte nye danskere ejer.
Danske borgere oplever gang på gang disse fremmedes krævementalitet og deres angreb på det danske samfund for ikke at kunne forstå dem.
Jeg spørger så: Er det danskerne, der skal integreres?
Især muslimerne beskylder vores samfund for at være i moralsk forfald.
Eller er det, fordi vi skal afrettes eller omvendes her i landet, at de kører så hårdt frem med deres synspunkter om danskernes moral?
De betænkeligheder, som vi i Dansk Folkeparti har - ligesom store dele af den danske befolkning også har - er ikke udtryk for racisme, men realisme.
Det er vores fædreland, vores børn og børnebørns fremtid, som vi her i Folketinget er ansvarlige for
I mange folkeskoler ude i landet lærer danske elever ikke det, de skal, netop fordi klasserne har så mange etniske elever.
Derfor har lærerne ikke tid eller overskud til at tage sig af de børn, der kan sproget.
De etniske børn i skolerne er nu også årsag til, at f.eks. lejrskoleophold mange steder bliver opgivet, fordi de muslimske børn ikke må deltage. Høstgudstjenester og besøg i danske kirker bliver også aflyst, netop på grund af at muslimerne ikke kan deltage.
Privatskoler skyder op som paddehatte i skovbunden.
Danske forældre tager deres børn ud af folkeskolerne, og så betaler de selv for deres undervisning.
Muslimske skoler skyder ligeledes op som rene koranskoler, som har snabelen langt nede i statskassen, og pengene, ja, de forsvinder tilsyneladende ud af landet.
Hvis vi ikke snart stopper med at gøre så mange forskellige etniske grupper til såkaldt nye danskere, vil vi i fremtiden se opgør mellem grupperne.
Hvem vil så tage ansvaret for det?
Vi gøder jorden for borgerkrigslignende tilstande her i landet.
Ingen dansker er uvillig til at hjælpe mennesker i virkelig nød; det har vi bevist gang på gang.
Jeg inviterer da gerne min nabo på husly, hvis hans hus brænder.
Men dermed gør jeg ham da ikke til medlem af familien.
Jeg forventer da, at han hurtigst muligt finder sig et sted at bo.
Hvis vi bliver ved på denne måde, som vi har kørt frem med i de senere år, så vil vi på et tidspunkt være ude af stand til at hjælpe mennesker i virkelig nød.
Jeg kunne godt tænke mig at spørge justitsministeren:
Hvor mange år skal vi endnu blive ved med at give så mange forskellige etniske grupper dansk indfødsret?
Jeg spørger ikke om, hvor mange flygtninge vi skal tage, for det kan ministeren af gode grunde selvfølgelig ikke svare på. Flygtninge tager vi også gerne imod, men de bør rejse hjem